ประกาศ ก.ศป. เรื่อง การเลือกกรรมการข้าราชการฝ่ายศาลปกครอง

ประกาศ ก

ประกาศ
ก.ศป.
เรื่อง
การเลือกกรรมการข้าราชการฝ่ายศาลปกครอง
---------------
                        อาศัยอำนาจตามความในมาตรา
๘๑ วรรคหนึ่ง แห่งพระราชบัญญัติจัดตั้งศาล
ปกครองและวิธีพิจารณาคดีปกครอง พ.ศ. ๒๕๔๒ ก.ศป.
โดยความเห็นชอบของที่ประชุมใหญ่
ตุลาการในศาลปกครองสูงสุด ออกประกาศไว้ ดังต่อไปนี้

                        ข้อ
๑  ในประกาศนี้
                        "กรรมการข้าราชการฝ่ายศาลปกครอง"
หมายความว่า กรรมการข้าราชการ
ฝ่ายศาลปกครองที่ได้รับเลือกจากข้าราชการฝ่ายศาลปกครอง
ในคณะกรรมการข้าราชการฝ่าย
ศาลปกครอง
                        "การเลือกกรรมการข้าราชการฝ่ายศาลปกครอง"
หมายความว่า การเลือก
กรรมการข้าราชการฝ่ายศาลปกครองซึ่งอาจเป็นการเลือกตามวาระหรือการเลือกซ่อม
แล้วแต่กรณี
                        "การเลือกตามวาระ"
หมายความว่า การเลือกกรรมการข้าราชการฝ่ายศาล
ปกครองเพื่อดำรงตำแหน่งตามวาระ
                        "การเลือกซ่อม"
หมายความว่า การเลือกกรรมการข้าราชการฝ่ายศาลปกครอง
เพื่อให้ดำรงตำแหน่งแทนตำแหน่งที่ว่างลงก่อนครบวาระ
                        "คณะกรรมการ"
หมายความว่า คณะกรรมการดำเนินการเลือกกรรมการ
ข้าราชการฝ่ายศาลปกครอง
                        "สำนักงาน"
หมายความว่า สำนักงานศาลปกครอง
                        "เลขาธิการ"
หมายความว่า เลขาธิการสำนักงานศาลปกครอง
                        "รองเลขาธิการ"
หมายความว่า รองเลขาธิการสำนักงานศาลปกครอง

                        ข้อ
๒ 
การเลือกกรรมการข้าราชการฝ่ายศาลปกครองให้ดำเนินการตามวิธีการ
ที่กำหนดในประกาศนี้
                        กรณีที่กรรมการข้าราชการฝ่ายศาลปกครองพ้นจากตำแหน่งตามวาระ
ให้
ดำเนินการเลือกตามวาระให้แล้วเสร็จก่อนที่กรรมการข้าราชการฝ่ายศาลปกครองชุดเดิมจะพ้นจาก
ตำแหน่งตามวาระ
                        กรณีที่กรรมการข้าราชการฝ่ายศาลปกครองพ้นจากตำแหน่งก่อนครบวาระ
ให้
ดำเนินการเลือกซ่อมภายในหกสิบวันนับแต่วันที่ตำแหน่งว่างลง
เว้นแต่วาระการอยู่ในตำแหน่งของ
กรรมการผู้นั้นจะเหลือไม่ถึงเก้าสิบวัน
จะไม่ดำเนินการเลือกซ่อมก็ได้

                        ข้อ
๓  ให้ข้าราชการฝ่ายศาลปกครองซึ่งดำรงตำแหน่งตั้งแต่ระดับ
๗ ขึ้นไป 
เป็นผู้มีสิทธิที่จะได้รับเลือกเป็นกรรมการข้าราชการฝ่ายศาลปกครอง

                        ข้อ
๔ 
ให้ประธานศาลปกครองสูงสุดรักษาการตามประกาศนี้

                        ข้อ
๕  ให้ ก.ศป.
มีอำนาจตีความและวินิจฉัยปัญหาเกี่ยวกับการปฏิบัติตาม
ประกาศนี้

                                                      หมวด ๑
                                                      บททั่วไป
                                                    -------------

                        ข้อ
๖ 
ให้มีคณะกรรมการดำเนินการเลือกกรรมการข้าราชการฝ่ายศาลปกครอง 
ประกอบด้วยเลขาธิการ
และตุลาการศาลปกครองจำนวนสามคนและข้าราชการฝ่ายศาลปกครองที่
ดำรงตำแหน่งไม่เกินระดับ ๗ จำนวนหนึ่งคนซึ่งได้รับแต่งตั้งจากประธานศาลปกครองสูงสุด
เป็น
กรรมการ
                        ให้คณะกรรมการเลือกกรรมการคนหนึ่งเป็นประธาน
                        ให้คณะกรรมการมีอำนาจหน้าที่ดังต่อไปนี้
                        (๑)
กำหนดวัน เวลา และสถานที่ในการดำเนินการเลือกกรรมการข้าราชการ
ฝ่ายศาลปกครองตามข้อ ๒
                        (๒)
วินิจฉัยปัญหาหรือให้คำแนะนำเกี่ยวกับการบังคับใช้ประกาศนี้
                        (๓)
ติดตามความคืบหน้าเกี่ยวกับการดำเนินการเลือกกรรมการข้าราชการ
ฝ่ายศาลปกครอง และรายงานให้ประธานศาลปกครองสูงสุดทราบ
                        (๔)
แต่งตั้งบุคคลหรือคณะบุคคลให้ทำการใด ๆ ตามที่คณะกรรมการ
มอบหมาย
                        (๕)
ดำเนินการใด ๆ ตามที่ประกาศนี้กำหนดให้เป็นอำนาจหน้าที่ของ
คณะกรรมการเพื่อให้การเลือกกรรมการข้าราชการฝ่ายศาลปกครองแล้วเสร็จภายในกำหนดเวลา
ตาม (๑) โดยเรียบร้อยบริสุทธิ์และยุติธรรม

                        ข้อ
๗ 
การประชุมของคณะกรรมการต้องมีกรรมการมาประชุมไม่น้อยกว่ากึ่ง
หนึ่งของจำนวนกรรมการทั้งหมด จึงจะเป็นองค์ประชุม
                        ถ้าประธานไม่อยู่ในที่ประชุมหรือไม่มาประชุมหรือไม่อาจปฏิบัติหน้าที่ได้
ให้ที่
ประชุมเลือกกรรมการคนหนึ่งเป็นประธานในที่ประชุม
                        การวินิจฉัยชี้ขาดของที่ประชุมให้ถือเสียงข้างมาก
กรรมการคนหนึ่งให้มีหนึ่ง
เสียงในการลงคะแนน ถ้ามีคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่ง
เป็นเสียงชี้ขาด

                        ข้อ
๘ ให้เลขาธิการจัดให้มีการเลือกกรรมการข้าราชการฝ่ายศาลปกครองตาม
วิธีการที่กำหนดไว้ในประกาศนี้ และตามวัน เวลา
และสถานที่ที่คณะกรรมการกำหนดตาม
ข้อ ๖ (๑)

                        ข้อ
๙  ให้เลขาธิการโดยความเห็นชอบของคณะกรรมการจัดทำบัญชีรายชื่อผู้มี
สิทธิเลือกกรรมการข้าราชการฝ่ายศาลปกครอง
และบัญชีรายชื่อและหมายเลขของผู้มีสิทธิได้รับ
เลือกเป็นกรรมการข้าราชการฝ่ายศาลปกครอง
และประกาศให้ทราบโดยทั่วไป
                        ให้เลขาธิการจัดส่งบัญชีรายชื่อและหมายเลขของผู้มีสิทธิได้รับเลือกเป็น
กรรมการข้าราชการฝ่ายศาลปกครองตามวรรคหนึ่ง
และบัตรเลือกกรรมการข้าราชการฝ่ายศาล
ปกครองพร้อมซองบัตรเลือกไปยังผู้มีสิทธิเลือกกรรมการข้าราชการฝ่ายศาลปกครองทุกคนตาม
วิธีการที่คณะกรรมการกำหนด
พร้อมทั้งแจ้งกำหนดวันสุดท้ายที่จะต้องส่งบัตรเลือกกลับให้ถึง
สำนักงาน และวัน เวลา และสถานที่ที่จะทำการตรวจนับคะแนน
                        บัตรเลือกกรรมการข้าราชการฝ่ายศาลปกครองให้เป็นไปตามแบบท้ายประกาศ
นี้และบัตรเลือกทุกบัตรต้องมีลายมือชื่อของเลขาธิการและรองเลขาธิการคนหนึ่งกำกับเป็น
หลักฐาน

                        ข้อ
๑๐  ให้เลขาธิการดำเนินการตามข้อ ๙
วรรคสอง ให้แล้วเสร็จก่อนกำหนด
วันสุดท้ายที่จะต้องส่งบัตรเลือกกรรมการข้าราชการฝ่ายศาลปกครองกลับให้ถึงสำนักงานไม่น้อย
กว่าสิบวัน
                        ก่อนกำหนดวันสุดท้ายที่จะต้องส่งบัตรเลือกกลับให้ถึงสำนักงาน
ถ้าผู้มีสิทธิ
เลือกกรรมการข้าราชการฝ่ายศาลปกครองผู้ใดยังไม่ได้รับบัญชีรายชื่อและหมายเลขผู้มีสิทธิได้รับ
เลือกเป็นกรรมการข้าราชการฝ่ายศาลปกครองพร้อมด้วยบัตรเลือก
หรือได้รับแต่ไม่บริบูรณ์ ให้ผู้มี
สิทธิเลือกนั้นแจ้งเลขาธิการเพื่อดำเนินการให้ตนมีโอกาสใช้สิทธิเลือกภายในกำหนดวันสุดท้ายที่
จะต้องส่งบัตรเลือกกลับให้ถึงสำนักงาน

                        ข้อ
๑๑ ให้เลขาธิการจัดส่งบัญชีรายชื่อบุคคลผู้มีสิทธิเลือกกรรมการข้าราชการ
ฝ่ายศาลปกครองและบัญชีรายชื่อและหมายเลขของผู้มีสิทธิได้รับเลือกเป็นกรรมการข้าราชการ
ฝ่ายศาลปกครองตามข้อ ๙ วรรคสอง
ให้แก่คณะกรรมการตรวจนับคะแนนไม่น้อยกว่าสามวันก่อน
วันตรวจนับคะแนน
                        บัญชีรายชื่อตามวรรคหนึ่ง
ให้ถือตามความเป็นจริงในวันตรวจนับคะแนน

หมวด ๒

วิธีการลงคะแนนและการเก็บรักษาบัตรเลือก
                                                      ---------------

                        ข้อ
๑๒ 
ในการเลือกกรรมการข้าราชการฝ่ายศาลปกครอง ให้ผู้มีสิทธิเลือกที่
ประสงค์จะใช้สิทธิลงคะแนนกรอกบัตรเลือกกรรมการข้าราชการฝ่ายศาลปกครองด้วยตนเองโดย
เขียนหมายเลขของผู้ซึ่งตนเลือกให้เป็นกรรมการข้าราชการฝ่ายศาลปกครองจำนวนไม่เกินสามคน
ในกรณีการเลือกตามวาระหรือไม่เกินจำนวนตำแหน่งของกรรมการข้าราชการฝ่ายศาลปกครองที่
ว่างลงในกรณีการเลือกซ่อมแล้วใส่ซองบัตรเลือกที่เลขาธิการจัดส่งไปให้ตามข้อ
๙ วรรคสอง ผนึก
ส่งกลับไปยังสำนักงาน

                        ข้อ
๑๓ 
ให้มีคณะกรรมการรับและเก็บรักษาบัตรเลือกกรรมการข้าราชการฝ่าย
ศาลปกครองประกอบด้วย
รองเลขาธิการคนหนึ่งซึ่งเลขาธิการมอบหมาย เป็นประธาน และข้าราช
การฝ่ายศาลปกครองจำนวนสองคนซึ่งเลขาธิการแต่งตั้ง
เป็นกรรมการ
                        ให้คณะกรรมการรับและเก็บรักษาบัตรเลือกกรรมการข้าราชการฝ่ายศาล
ปกครองแต่งตั้งข้าราชการฝ่ายศาลปกครองจำนวนไม่น้อยกว่าสองคนให้มีหน้าที่รับซองบัตรเลือก
และจดเลขที่ของซองบัตรเลือกที่ได้รับเพื่อเป็นหลักฐานแสดงว่าได้รับบัตรเลือกแล้ว

                        ข้อ
๑๔  ให้คณะกรรมการรับและเก็บรักษาบัตรเลือกกรรมการข้าราชการฝ่าย
ศาลปกครองมีหน้าที่ตรวจรับและรวบรวมบัตรเลือกที่ส่งมายังสำนักงาน
รวมทั้งจัดทำบัญชีจำนวน
บัตรเลือกที่ได้รับมาในแต่ละวัน
โดยในแต่ละวันให้นำบัตรเลือกที่ได้รับนั้นใส่รวมกันไว้ในซองใหญ่
พร้อมกับปิดผนึกลงวันที่และลงลายมือชื่อกรรมการรับและเก็บรักษาบัตรเลือกกรรมการข้าราชการ
ฝ่ายศาลปกครองไม่น้อยกว่าสองคนกำกับรอยปิดผนึกแล้วเก็บรวมไว้ในหีบบัตรเลือกใส่กุญแจ
สามตัว
โดยให้กรรมการรับและเก็บรักษาบัตรเลือกกรรมการข้าราชการฝ่ายศาลปกครองถือ
ลูกกุญแจคนละหนึ่งดอกสำหรับไขกุญแจคนละหนึ่งตัวไม่ซ้ำกัน
                        การเปิดหรือปิดหีบบัตรเลือกในแต่ละวัน  ให้กระทำต่อหน้ากรรมการรับและเก็บ
รักษาบัตรเลือกกรรมการข้าราชการฝ่ายศาลปกครองทุกคน
                        หีบบัตรเลือกตามวรรคหนึ่งให้เก็บรักษาเป็นเรื่องลับมากไว้ที่สำนักงานเพื่อส่ง
มอบให้คณะกรรมการตรวจนับคะแนนในวันตรวจนับคะแนน

                                                      หมวด ๓

การตรวจนับคะแนนและการทำลายบัตรเลือก
                                                     ------------

                        ข้อ
๑๕ 
ให้มีคณะกรรมการตรวจนับคะแนนประกอบด้วย ข้าราชการฝ่ายศาล
ปกครองที่ดำรงตำแหน่งไม่เกินระดับ ๗
จำนวนเจ็ดคนซึ่งเลขาธิการแต่งตั้ง เป็นกรรมการ
                        ให้คณะกรรมการตรวจนับคะแนนเลือกกรรมการตรวจนับคะแนนคนหนึ่งเป็น
ประธาน ถ้าประธานไม่อยู่หรือไม่อาจปฏิบัติหน้าที่ได้
ให้คณะกรรมการตรวจนับคะแนนเลือก
กรรมการตรวจนับคะแนนคนหนึ่งทำหน้าที่เป็นประธานแทน
                        ในการปฏิบัติหน้าที่ของคณะกรรมการตรวจนับคะแนนต้องมีกรรมการอยู่พร้อม
กันไม่น้อยกว่าสามคน

                        ข้อ
๑๖ 
คณะกรรมการตรวจนับคะแนนมีอำนาจหน้าที่ ดังต่อไปนี้
                        (๑)
รักษาความสงบเรียบร้อยในสถานที่ตรวจนับคะแนน
                        (๒)
ตรวจสอบบัญชีรายชื่อผู้มีสิทธิได้รับเลือกเป็นกรรมการข้าราชการฝ่ายศาล
ปกครองและบัญชีรายชื่อผู้มีสิทธิเลือกกรรมการข้าราชการฝ่ายศาลปกครอง
                        (๓)
ตรวจสอบบัตรเลือกกรรมการข้าราชการฝ่ายศาลปกครอง
                        (๔)
ตรวจนับคะแนนและประกาศผลการตรวจนับคะแนนตามที่กำหนดใน
ประกาศนี้
                        (๕)
ดำเนินการอื่นใดเกี่ยวกับการเลือกกรรรมการข้าราชการฝ่ายศาลปกครอง 
เพื่อให้การเลือกกรรมการข้าราชการฝ่ายศาลปกครองเป็นไปโดยเรียบร้อย
บริสุทธิ์ และยุติธรรม

                        ข้อ
๑๗  ในการตรวจนับคะแนน
ให้คณะกรรมการรับและเก็บรักษาบัตรเลือก
กรรมการข้าราชการฝ่ายศาลปกครองส่งมอบบัตรเลือกกรรมการข้าราชการฝ่ายศาลปกครองให้
คณะกรรมการตรวจนับคะแนนในวันที่ทำการนับคะแนน
และให้คณะกรรมการตรวจนับคะแนนเปิด
ซองบัตรเลือกแล้ววินิจฉัยว่าบัตรเลือกนั้นเป็นบัตรดี
บัตรเสียบางส่วน หรือบัตรเสีย แล้วดำเนินการ
นับคะแนนสำหรับบัตรดีและบัตรเสียบางส่วนเฉพาะส่วนที่ไม่เสีย
                        ให้กรรมการตรวจนับคะแนนสลักหลังบัตรเสียบางส่วนหรือบัตรเสียว่า
"เสียบาง
ส่วน" หรือ "เสีย" แล้วแต่กรณี
แล้วให้กรรมการตรวจนับคะแนนไม่น้อยกว่าสองคนลงลายมือชื่อ
กำกับไว้
                        เมื่อการตรวจนับคะแนนสิ้นสุดลง
ให้คณะกรรมการตรวจนับคะแนนเก็บบัตรดี
ไว้ในหีบบัตรเลือก
ส่วนบัตรเสียบางส่วนและบัตรเสียให้บรรจุซองหรือห่อแยกไว้ต่างหากเพื่อมิให้
ปะปนกับบัตรเลือกอื่นและเก็บบัตรเลือกที่ใช้นับคะแนนทั้งหมดไว้ด้วยกันในหีบบัตรเลือกใส่กุญแจ
ประจำครั่งทับรูกุญแจไว้และเก็บรักษาไว้ที่สำนักงานเพื่อส่งมอบให้คณะกรรมการทำลายบัตรเลือก
กรรมการข้าราชการฝ่ายศาลปกครองดำเนินการต่อไปตามข้อ ๒๒
                        การดำเนินการตามวรรคหนึ่ง
วรรคสอง และวรรคสาม ให้กระทำโดยเปิดเผย
โดยเปิดโอกาสให้ผู้มีส่วนได้เสียเข้าร่วมสังเกตการณ์ได้
และให้กระทำติดต่อกันไปจนกว่าจะแล้ว
เสร็จ

                        ข้อ
๑๘ 
บัตรเลือกกรรมการข้าราชการฝ่ายศาลปกครองดังต่อไปนี้ ให้ถือเป็น
บัตรเสียและไม่ให้นับคะแนน
                        (๑)
บัตรที่มิใช่บัตรฉบับที่เลขาธิการส่งไปให้หรือบัตรที่ไม่มีลายมือชื่อของ
เลขาธิการและรองเลขาธิการกำกับเป็นหลักฐาน
                        (๒)
บัตรที่เขียนหมายเลขผู้มีสิทธิได้รับเลือกเป็นกรรมการข้าราชการฝ่าย
ศาลปกครองเกินจำนวนที่กำหนดในข้อ ๑๒
                        (๓)
บัตรที่มิได้เขียนหมายเลขผู้มีสิทธิได้รับเลือกเป็นกรรมการข้าราชการฝ่าย
ศาลปกครอง
                        (๔)
บัตรที่เขียนหมายเลขอื่นที่ไม่มีในบัญชีรายชื่อผู้มีสิทธิได้รับเลือกเป็น
กรรมการข้าราชการฝ่ายศาลปกครองทั้งหมด
                        (๕)
บัตรที่ผู้เลือกมิได้เขียนหมายเลขผู้มีสิทธิได้รับเลือกเป็นกรรมการข้าราชการ
ฝ่ายศาลปกครองทั้งหมดด้วยตนเอง
                        (๖)
บัตรที่เขียนหมายเลขผู้มีสิทธิได้รับเลือกเป็นกรรมการข้าราชการฝ่ายศาล
ปกครองทั้งหมดเลอะเลือนหรือไม่ชัดเจนไม่สามารถทราบเจตนาอันแท้จริงของผู้เลือกได้ว่าลง
คะแนนให้แก่ผู้มีสิทธิได้รับเลือกเป็นกรรมการข้าราชการฝ่ายศาลปกครองหมายเลขใด
                        (๗)
บัตรที่ไปถึงสำนักงานเมื่อพ้นกำหนดวันสุดท้ายที่เลขาธิการกำหนดให้ส่ง
ตามข้อ ๙ วรรคสอง

                        ข้อ
๑๙ 
บัตรเลือกกรรมการข้าราชการฝ่ายศาลปกครองต่อไปนี้ ให้ถือเป็นบัตร
เสียบางส่วนซึ่งไม่ให้นับคะแนนส่วนที่เสียและให้นับคะแนนเฉพาะส่วนที่ไม่เสียเท่านั้น
                        (๑)
บัตรที่เขียนหมายเลขอื่นที่ไม่มีในบัญชีรายชื่อผู้มีสิทธิได้รับเลือกเป็น
กรรมการข้าราชการฝ่ายศาลปกครองปนกับหมายเลขที่มีในบัญชีรายชื่อผู้มีสิทธิได้รับเลือกเป็น
กรรมการข้าราชการฝ่ายศาลปกครอง
                        (๒)
บัตรที่ผู้เลือกมิได้เขียนหมายเลขผู้มีสิทธิได้รับเลือกเป็นกรรมการข้าราชการ
ฝ่ายศาลปกครองคนใดด้วยตนเอง
                        (๓)
บัตรที่เขียนหมายเลขผู้มีสิทธิได้รับเลือกเป็นกรรมการข้าราชการฝ่าย
ศาลปกครองซ้ำหมายเลข
                        (๔)
บัตรที่เขียนหมายเลขผู้มีสิทธิได้รับเลือกเป็นกรรมการข้าราชการฝ่ายศาล
ปกครองบางหมายเลขเลอะเลือนหรือไม่ชัดเจนจนไม่สามารถทราบเจตนาอันแท้จริงของผู้เลือก
ได้ว่าลงคะแนนให้แก่ผู้มีสิทธิได้รับเลือกเป็นกรรมการข้าราชการฝ่ายศาลปกครองหมายเลขใด

                        ข้อ
๒๐ 
ให้ผู้มีสิทธิได้รับเลือกเป็นกรรมการข้าราชการฝ่ายศาลปกครองซึ่งได้
คะแนนมากตามลำดับลงมาจำนวนสามคนในกรณีการเลือกตามวาระหรือจำนวนเท่ากับตำแหน่ง
ของกรรมการข้าราชการฝ่ายศาลปกครองที่ว่างลงในกรณีการเลือกซ่อม
เป็นผู้ได้รับเลือกเป็น
กรรมการข้าราชการฝ่ายศาลปกครอง
                        ในกรณีที่ผู้มีสิทธิได้รับเลือกเป็นกรรมการข้าราชการฝ่ายศาลปกครองได้คะแนน
เท่ากันจนเป็นเหตุให้ไม่สามารถเรียงลำดับผู้ได้รับเลือกเป็นกรรมการข้าราชการฝ่ายศาลปกครอง
ตามจำนวนที่กำหนดให้ทำการจับสลากเพื่อให้ได้กรรมการข้าราชการฝ่ายศาลปกครองครบตาม
จำนวนที่กำหนด
                        การจับสลาก
ให้ประธานกรรมการตรวจนับคะแนนเป็นผู้จับโดยเปิดเผยและต่อ
หน้ากรรมการตรวจนับคะแนนไม่น้อยกว่าสองคน
                        เมื่อทราบผลผู้ได้รับเลือกเป็นกรรมการข้าราชการฝ่ายศาลปกครองแล้ว
ให้
ประธานกรรมการตรวจนับคะแนนประกาศชื่อผู้ได้รับเลือกเป็นกรรมการข้าราชการฝ่ายศาล
ปกครองต่อหน้าผู้ที่อยู่ ณ สถานที่ตรวจนับคะแนนนั้น
แล้วปิดประกาศรายชื่อผู้ได้รับเลือก
ดังกล่าวไว้ ณ สถานที่นั้นด้วย
และให้รายงานผลการเลือกกรรมการข้าราชการฝ่ายศาลปกครอง
พร้อมทั้งรายชื่อผู้ได้รับเลือกเป็นกรรมการข้าราชการฝ่ายศาลปกครองไปยังคณะกรรมการในวันนั้น
หรือวันถัดจากวันทราบผลนั้นเป็นอย่างช้า

                        ข้อ
๒๑ 
ให้คณะกรรมการรายงานผลการเลือกกรรมการข้าราชการฝ่ายศาล
ปกครองต่อประธานศาลปกครองสูงสุดเพื่อทราบ

                        ข้อ
๒๒ 
ให้มีคณะกรรมการทำลายบัตรเลือกกรรมการข้าราชการฝ่าย
ปกครองคณะหนึ่งประกอบด้วย
รองเลขาธิการคนหนึ่งซึ่งเลขาธิการมอบหมาย เป็นประธาน และ
ข้าราชการฝ่ายศาลปกครองจำนวนสองคนซึ่งเลขาธิการแต่งตั้ง
เป็นกรรมการ เพื่อดำเนินการทำลาย
บัตรเลือกกรรมการข้าราชการฝ่ายศาลปกครองด้วยเครื่องทำลายเอกสารเมื่อพ้นกำหนดเก้าสิบวัน
นับแต่วันประกาศรายชื่อตามข้อ ๒๐ วรรคสี่

                                                     หมวด ๔
                                                 บทเฉพาะกาล
                                                   --------------

                        ข้อ
๒๓  มิให้นำความในข้อ ๒ วรรคสอง
มาใช้กับกรณีการเลือกกรรมการ
ข้าราชการฝ่ายศาลปกครองแทนกรรมการข้าราชการฝ่ายศาลปกครองซึ่งได้รับเลือกตามมาตรา

๑๐๔ วรรคสอง ที่พ้นจากตำแหน่งตามวาระ

                                                            ประกาศ
ณ วันที่ ๑๔ ธันวาคม พ.ศ. ๒๕๔๔
                                                                        อักขราทร  จุฬารัตน

ประธานศาลปกครองสูงสุด
                                                            ประธานกรรมการตุลาการศาลปกครอง

[ดูข้อมูลจากภาพกฎหมาย]

[รก.๒๕๔๔/๑๑๖ก/๔/๑๙ ธันวาคม ๒๕๔๔]

                                                                                    ชไมพร/แก้ไข
                                                                                    ๒๙
เมษายน ๒๕๔๕